《再和答为之》
宋代·黄庭坚

君勿嘲广文，冱寒被絺葛。
君勿嘲广文，穷年饭粢粝。
常恐俎豆予，与世充肴核。
凡木不愿材，木折小枝泄。
栎依曲辕社，聊用神其拙。
吾家本江南，一丘藏曲折。
濒溪荫苍筤，萧酒可散发。
既无使鬼钱，又无封侯骨。
薄禄庇闲曹，且免受逼卒。
为此懒出门，徒弊怀中谒。
直斋宾客退，风物供落笔。
诗成著床头，不知今几束。
君何向予勤，见诗叹埋没。
嗣宗须酒浇，未信胸怀阔。
自状一片心，碧潭浸寒月。
令德感来教，为君赋车辖。
君思扬雄吒，何似张仪舌。
此意恐太狂，愿为引绳墨。
正使此道非，改过从今日。
报章望琼琚，勿使音尘阙。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。